b'\n_START_ARTICLE_\nUgljan\n_START_SECTION_\nGeografija\n_START_PARAGRAPH_\nUgljan le\xc5\xbei v Zadarskem arhipelagu, severozahodno od otoka Pa\xc5\xa1man, od katerega ga lo\xc4\x8di leta 1883 izkopan kanal \xc5\xbddrelac, in jugozahodno od otokov Rivanj in Sestrunj. Ugljan je s povr\xc5\xa1ino 50,21 km\xc2\xb2 ve\xc4\x8dji med hrva\xc5\xa1kimi otoki. Dolg je 22 in \xc5\xa1irok do 3,5\xc2\xa0km, dol\xc5\xbeina obale pa je 78,745 km._NEWLINE_Na glavnem grebenu, ki se razprostira v srednjem delu zahodne polovice otoka, sta najvi\xc5\xa1ja vrhova \xc5\xa0\xc4\x87ah (288 mnm) in Sv. Mihovil (250 mnm). Otok, ki je ve\xc4\x8dinoma grajen iz apnen\xc4\x8dnih kamenin, je porasel z gostim sredozemljskim grmi\xc4\x8devjem (makija). Manj\xc5\xa1i del otoka ima dolomitno sestavo. V tem delu prevladuje zemlji\xc5\xa1\xc4\x8de, ki je primerno za gojenje razli\xc4\x8dnih rastlinskih kultur. Jugozahodna obala je nedostopna in se strmo spu\xc5\xa1\xc4\x8da v globoko morje. Tu se nahajajo prostrani zalivi: Muline ter Vela in Mala Lamjana. Severozahodna obala, ki se polo\xc5\xbeno spu\xc5\xa1\xc4\x8da proti morju, pa je prepredena s \xc5\xa1tevilnimi malimi zaliv\xc4\x8dki.\n_START_SECTION_\nNaselja\n_START_PARAGRAPH_\nUgljan se uvr\xc5\xa1\xc4\x8da med najbolj naseljene hrva\xc5\xa1ke otoke. Vsa ve\xc4\x8dja naselja na otoku \xe2\x80\x93 Ugljan, Lukoran, Sutomi\xc5\xa1\xc4\x87ica, Poljana, Preko (ob\xc4\x8dina), Kali (ob\xc4\x8dina) in Kukljica (ob\xc4\x8dina), le\xc5\xbeijo ob severovzhodni, kmetijsko dobro obdelani obali.\n_START_SECTION_\nGospodarstvo\n_START_PARAGRAPH_\nPoleg turizma se prebivalci ukvarjajo \xc5\xa1e s poljedelstvom. Na otoku vzgajajo predvsem oljke, fige, trto in razno zelenjavo.\n_START_SECTION_\nPodnebje\n_START_PARAGRAPH_\nOtok je izpostavljen razli\xc4\x8dnim vetrovom. Burja piha pozimi, jugo spomladi in jeseni, v poletju pa maestral._NEWLINE_Poleti in v zgodnji jeseni prevladuje stabilno in lepo vreme s son\xc4\x8dnimi dnevi. Po jutranjem brezveterju sredi dopoldneva za\xc4\x8dne pihati maestral, ki prijetno ohladi ozra\xc4\x8dje._NEWLINE_Povpre\xc4\x8dna letna temperatura je 15 \xc2\xb0C. Najtoplej\xc5\xa1i mesec je julij s povpre\xc4\x8dno temperaturo 24 \xc2\xb0C, najhladnej\xc5\xa1i pa januar s povpre\xc4\x8dno temperaturo 12 \xc2\xb0C. Letno sije sonce ve\xc4\x8d kot 2.500 ur. Julija dnevno sije sonce od 10 do 12 ur na dan.\n_START_SECTION_\nPrebivalstvo\n_START_PARAGRAPH_\nNa otoku stalno \xc5\xbeivi 6.049 prebivalcev (popis 2011).\n_START_SECTION_\nZgodovina\n_START_PARAGRAPH_\nOtok, ki je neprekinjeno naseljen \xc5\xbee od mlaj\xc5\xa1e kamene dobe, se pod dana\xc5\xa1njim imenom prvi\xc4\x8d omenja leta 1325. Na nekaterih lokacijah so ohranjeni ostanki ilirskih zgradb. V rimskem \xc4\x8dasu je bilo severozahodno podro\xc4\x8dje otoka gosto poseljeno, na kar opozarjajo arheolo\xc5\xa1ke izkopanine. Vsa dana\xc5\xa1nja naselja pa so bila osnovana v srednjem veku.'